text: Tip: Sådan kontrollerer du dit hus for radon
  12 februar 2016 kl. 19.16
  Hvert femte hjem har så meget radon i luften, at det er sundshedsskadeligt.
  Selvom du bor i et område med meget radon, og selvom dit hus har for højt radonniveau, så ved du det muligvis ikke.
  Radon kan komme ind overalt, hvor der er åbne sprækker - mest udsat er kælderen. Derfor gør Boligejernes Videncenter, Bolius, i disse dage meget ud af at oplyse om netop radon.
  Du kan dog nemt måle radonniveauet med et såkaldt dosimeter. Det findes ved en simpel søgning på internettet.
  Men selvom du er uheldig at bo i et hus med for meget radon i luften, så er du og familien ikke dødsdømt.
  - De gængse løsninger er radonmembraner, et balanceret ventilationsanlæg eller et radonsug. Men det er slet ikke sikkert, at det er så voldsomt, siger energirådgiver Jeanette Standly Mikkelsen fra Bolius til TVSYD.
  Det vigtigste er at få lavet en måling nu. Forår og sommer bliver der luftet mere ud, og derfor kan niveuaet af radon være misvisende. Til gengæld koster en måling med to målere kun omkring 500 kroner.
  
  